Országos Drámapedagógiai Napok 2015

Izgatottan vártam a drámapedagógiai napokat. Már a program láttán is egy összetett, színes hétvége tárult elém. Elvárásaim egyszerűek voltak, fejlődni a drámapedagógia terén.

A megnyitó során a bábozás világába nyertünk betekintést. Megértettem miért fontos a gyermekek életében a bábozás és hogyan kell jól előadni egy jelenetet bábok segítségével. A bábu egy átmeneti tárgy, ami két személy között közvetít és varázslata által, érzelmein keresztül megtisztul és eljut az értelemig, ami által legalább ideig-óráig más emberré válik. Fontos, hogy a néző legyen az akár gyermek akár felnőtt, testileg és lelkileg is átszellemüljön a mese világába. A konferencia második reggelén, kiscsoportokba rendeződve kezdetét vették a foglalkozások. Részt vehettünk drámafeldolgozáson, saját élményű játéksoron, kedélyjavító játékokon, érzékenyítő játékokon. Készíthettünk bábokat, egyszerű anyagok segítségével. Láthattuk, hogyan lehet tanítani verselemzéseket felhasználva a drámajátékok adta lehetőségeket, hogyan lehet meséket feldolgozni drámás eszközökkel és milyen csavarokat lehet alkalmazni a drámában.

Számomra ez a hétvége egy új ablakot nyitott a tanítási módszerekben, sok felhasználható drámajátékot tanultam, átértékeltem az eddigi tudásomat és nem utolsó sorban gyermekként játszhattam.

Összefoglalva tehát a dráma alkalmazása mint művészeti és művészetpedagógiai tevékenység, mely céljaként tekinti az élményeken át haladó megértést, a kommunikációt, az együttműködést, a kreativitás fejlesztését,és a közösség erejének felismertetését.

Soós Zsuzsanna, PKE, Az óvodai és elemi okatás pedagógiája, I. év